LV Eiropas Savienības Oficiālais Vēstnesis L 249/3

NORĀDĪJUMI EIROPAS SAVIENĪBAS CIVILDIENESTA TIESAS SEKRETĀRAM

2007. gada 19. septembris

EIROPAS SAVIENĪBAS CIVILDIENESTA TIESA,

ŅEMOT VĒRĀ CIVILDIENESTA TIESAS PRIEKŠSĒDĒTĀJA PRIEKŠLIKUMU,

ņemot vērā 2007. gada 25. jūlija Reglamentu un īpaši tā 19. panta 4. punktu,

IZDOD ŠOS NORĀDĪJUMUS.

NORĀDĪJUMI SEKRETĀRAM

1. pants

Definīcijas

Visas Reglamenta 1. pantā iekļautās definīcijas tādā pašā veidā ir piemērojamas šajos norādījumos.

2. pants

Sekretāra uzdevumi

1. Sekretārs ir atbildīgs par Civildienesta tiesas reģistra vešanu un izskatāmo lietu materiāliem, par dokumentu pieņemšanu, nosūtīšanu, izsniegšanu un glabāšanu, par saraksti ar lietas dalībniekiem un trešām personām saistībā ar izskatāmajām lietām, kā arī par Civildienesta tiesas zīmogu glabāšanu; viņš nodrošina kancelejas nodevu iekasēšanu un Civildienesta tiesas kasē maksājamo summu atgūšanu; viņš ir atbildīgs par Civildienesta tiesas publikācijām.

2. Sekretāram iepriekš minēto pienākumu veikšanā var palīdzēt sekretāra palīgs. Sekretāra prombūtnē vai tad, ja viņš nevar pildīt iepriekš minētos pienākumus, tie attiecīgā gadījumā ir jāveic sekretāra palīgam, kas pieņem lēmumus, kuri saskaņā ar Civildienesta tiesas reglamenta noteikumiem un šiem norādījumiem ir jāpieņem sekretāram vai kurus tas ir pilnvarots pieņemt saskaņā ar šiem noteikumiem un norādījumiem.

3. pants

Kancelejas darbalaiks

1. Kanceleja ir atvērta apmeklētājiem katru darbdienu. Darbdienas ir visas dienas, izņemot sestdienas, svētdienas un oficiālās brīvdienas, kas uzskaitītas Reglamenta 100. panta 2. punktā minētajā sarakstā.

2. Ja iepriekšējā daļā minētā darbdiena ir brīvdiena iestādes ierēdņiem un darbiniekiem, tad laikā, kad kanceleja parasti ir atvērta apmeklētājiem, iespēju sazināties ar kanceleju nodrošina dežuranti.

3. Kanceleja ir atvērta apmeklētājiem laikā no 9.00 līdz 12.00 un no 14.30 līdz 16.30. Reglamenta 28. pantā paredzēto tiesas brīvdienu laikā piektdienas pēcpusdienā kanceleja apmeklētājiem ir slēgta.

4. Kad kanceleja ir slēgta, procesuālos dokumentus jebkurā diennakts laikā var nodot sargam pie ieejas Eiropas Kopienu Tiesas ēkās (Tiesas “Thomas More” un “Erasmus” ēkas Konrad Adenauer bulvārī un Fort Niedergrünewald ielā, Luksemburgā). Sargs izdara ierakstu, kam ir pierādījuma spēks, par šādas iesniegšanas datumu un laiku un pēc pieprasījuma izsniedz kvīti.

4. pants

Reģistrs

1. Spriedumus un rīkojumus, kā arī visus dokumentus, kas pievienoti lietas materiāliem lietās, kuras iesniegtas izskatīšanai Civildienesta tiesā, to iesniegšanas kārtībā ieraksta reģistrā, izņemot tos, kas sagatavoti izlīguma panākšanai strīdā Reglamenta 70. panta nozīmē un kas paredzēti šo norādījumu 6. panta 4. punktā.

2. Kad dokuments ir reģistrēts, sekretārs par to izdara atzīmi uz dokumenta oriģināleksemplāra un, pēc lietas dalībnieku lūguma, uz kopijām, kas šim nolūkam ir iesniegtas.

3. Ierakstiem reģistrā un iepriekšējā punktā noteiktajām atzīmēm ir publiska ticamība.

4. Ierakstus reģistrā numurē augošā secībā pēc kārtas. Tie ietver dokumenta identificēšanai vajadzīgo informāciju, it īpaši iesniegšanas un reģistrācijas datumu, lietas numuru un dokumenta veidu.

5. Iepriekšējā punkta piemērošanai attiecīgā gadījumā ņem vērā:

— dienu, kurā procesuālo dokumentu ir saņēmis sekretārs vai kancelejas ierēdnis vai darbinieks,

— šo norādījumu 3. panta 4. punktā minēto dienu,

— vai – Tiesas Statūtu 54. panta pirmajā daļā un Tiesas Statūtu I pielikuma 8. panta 1. punktā paredzētajos gadījumos – dienu, kad procesuālais dokuments ir iesniegts Tiesas vai Pirmās instances tiesas sekretāram.

6. Ja tiek izdarīti labojumi, reģistrā par to izdara atzīmi. Ja reģistrs ir izveidots elektroniskā formā, tas darbojas tādā veidā, lai no tā nevarētu izdzēst nevienu ierakstu un lai ikviens ierakstā vēlāk izdarīts grozījums vai labojums būtu skaidri pamanāms.

7. Katram Civildienesta tiesas izsniegtam dokumentam pirmajā lapā norāda reģistrācijas numuru. Atzīmi par ierakstīšanu reģistrā, kurā ir norādīts reģistrācijas numurs un datums, kurā dokuments ierakstīts reģistrā, uzspiež katram lietas dalībnieku iesniegtā procesuālā dokumenta oriģinālam un katrai kopijai, ko tiem izsniedz. Atzīmi, kuru izdara uz procesuālā dokumenta oriģināla, paraksta sekretārs.

5. pants

Lietas numurs

1. Reģistrējot pieteikumu par lietas ierosināšanu, lietai piešķir kārtas numuru, pirms kura ir “F” un pēc kura ir norāde par gadu. Atbilstoši Reglamenta 34. panta 6. punktam kārtas numurā norādītais gads atbilst dienai, kurā iesniegts dokuments, kas ņemts vērā procesuālo termiņu ievērošanas nolūkos.

2. Pieteikumiem par pagaidu noregulējumu, pieteikumiem par iestāšanos lietā, pieteikumiem par spriedumu vai rīkojumu labojumiem vai interpretāciju, pieteikumiem par pārskatīšanu vai trešās personas protesta pieteikumiem, pieteikumiem par izdevumu aplikšanu ar nodokli un pieteikumiem par juridisko palīdzību, kas attiecas uz izskatāmajām prasībām, piešķir to pašu kārtas numuru, ko pamata lietai, un pievieno atzīmi, ka tā ir īpaša, atsevišķa tiesvedība. Ja pirms prasības celšanas saistībā ar to ir iesniegts pieteikums par juridisko palīdzību, šai prasībai piešķir to pašu lietas numuru, kāds ir piešķirts lietai. Ja Pirmās instances tiesa pēc apelācijas nosūta lietu atpakaļ Civildienesta tiesai, minētajai lietai saglabā numuru, kas tai piešķirts, kad tā sākotnēji tika izskatīta Civildienesta tiesā.

6. pants

Lietas materiāli un piekļūšana lietas materiāliem

1. Lietas materiālos atrodas lietas dalībnieku iesniegto procesuālo dokumentu oriģināli un to pielikumi, izņemot procesuālos dokumentus, kuru pieņemšana ir atteikta saskaņā ar šo norādījumu 8. pantu, šajā lietā pieņemtie nolēmumi, to skaitā visi nolēmumi, kas attiecas uz atteikumiem pieņemt dokumentus, iepriekšēji ziņojumi tiesas sēdē, tiesas sēžu protokoli, tiesas sekretāra veiktie paziņojumi, kā arī attiecīgā gadījumā visi citi dokumenti vai sarakste, kas jāņem vērā, izskatot lietu.

2. Šaubu gadījumā jautājumu par to, vai dokuments ir iekļaujams lietas materiālos, sekretārs nodod izskatīšanai priekšsēdētājam.

3. Lietas materiālos iekļaujamajiem dokumentiem piešķir kārtas numuru.

4. Atkāpjoties no 1. punkta, dokumentus, kas sagatavoti izlīguma panākšanai strīdā Reglamenta 70. panta nozīmē (sk. šo norādījumu 4. panta 1. punktu), iekļauj atsevišķā lietas materiālu daļā.

5. Civildienesta tiesā izskatāmas lietas dalībnieku pārstāvji vai to pienācīgi pilnvarotas personas var kancelejā apskatīt lietas materiālu oriģinālu, ieskaitot Civildienesta tiesā iesniegtos administratīvās lietas materiālus, un dokumentus, kas sagatavoti izlīguma panākšanai strīdā Reglamenta 70. panta nozīmē, un var lūgt procesuālo dokumentu un reģistra kopijas vai to izrakstus.

6. Personu, kam ļauts iestāties lietā, pārstāvjiem, kā arī visu lietas dalībnieku pārstāvjiem apvienotās lietās ir tādas pašas tiesības piekļūt lietas materiāliem atbilstoši šo norādījumu 7. panta noteikumiem, kas attiecas uz dažu lietas materiālos iekļauto faktu vai dokumentu konfidencialitāti.

7. Procesuālo dokumentu konfidenciālās un nekonfidenciālās versijas glabā lietas materiālu atsevišķās daļās. Piekļūt lietas materiālu konfidenciālajai daļai var tikai lietas dalībnieki, uz kuriem neattiecas rīkojums par konfidencialitāti.

8. Kādā lietā iesniegtu dokumentu, kas iekļauts šīs lietas materiālos, nevar ņemt vērā citas lietas izspriešanai.

9. Beidzoties tiesvedībai, sekretārs lietu slēdz un iesien. Pabeigtajā lietā ir lietas materiālos iekļauto dokumentu, izņemot to, kas sagatavoti izlīguma panākšanai strīdā Reglamenta 70. panta nozīmē, saraksts ar norādi uz to numuru, kā arī titullapa, kurā ir minēts lietas kārtas numurs, lietas dalībnieki un datums, kad lieta ir slēgta.

7. pants

Konfidencialitāte

1. Neierobežojot Reglamenta 44. pantu, attiecībā uz dokumentiem, ko galvenie lietas dalībnieki vēlas iesniegt pēc savas ierosmes vai iesniedz pēc Civildienesta tiesas lūguma, galvenie lietas dalībnieki attiecīgā gadījumā dara zināmu, ka pastāv konfidenciāli dati, un iesniedz versiju, kurā šie dati ir izlaisti. Šajā gadījumā attiecīgais lietas dalībnieks vienlaicīgi nosūta Civildienesta tiesai attiecīgā dokumenta pilno versiju, lai tā varētu pārbaudīt, pirmkārt, vai izlaistie dati faktiski ir konfidenciāli un, otrkārt, vai izlaistie dati neliedz otram lietas dalībniekam īstenot tiesības uz lietas taisnīgu izskatīšanu, kā arī netraucē pareizu tiesvedības norisi. Civildienesta tiesa attiecīgā gadījumā lūdz iesniegt versiju, kurā ir izdarītas izmaiņas. Pabeigusi pārbaudi, Civildienesta tiesa atdod atpakaļ pilnu attiecīgā dokumenta versiju.

2. Lietas dalībnieks atbilstoši Reglamenta 109. panta 5. punktam var lūgt, lai dažiem lietas materiālos iekļautiem datiem vai dokumentiem tiktu noteikta konfidencialitāte attiecībā pret personu, kas iestājusies lietā, vai – lietu apvienošanas gadījumā atbilstoši Reglamenta 46. pantam – attiecībā pret citu lietas dalībnieku apvienotajā lietā. Šāds lūgums jāiesniedz atbilstoši Praktisko norādījumu lietas dalībniekiem noteikumiem.

8. pants

Dokumentu nepieņemšana un trūkumu novēršana

1. Sekretārs nodrošina, lai lietas materiālos iekļautie dokumenti atbilstu Tiesas Statūtu, Reglamenta, Praktisko norādījumu lietas dalībniekiem, kā arī šo norādījumu sekretāram noteikumiem. Vajadzības gadījumā viņš nosaka lietas dalībniekiem termiņu, lai tie iesniegtajos dokumentos varētu novērst formālus trūkumus. Reglamenta 36. pantā paredzētajos gadījumos izsniegšana tiek aizkavēta. Tā var tikt aizkavēta arī citu formālu trūkumu gadījumā.

2. Sekretārs atsakās reģistrēt dokumentus, ko neparedz Reglaments. Šaubu gadījumā vai tad, ja lietas dalībnieki izsaka protestu, sekretārs nodod jautājumu izskatīšanai priekšsēdētājam.

3. Neskarot Reglamenta 34. panta 6. punktu, kas attiecas uz dokumentu iesniegšanu pa faksu vai ar citu tehnisko sakaru līdzekļu palīdzību, sekretārs pieņem tikai tos dokumentus, uz kuriem ir lietas dalībnieka pārstāvja paraksta oriģināls.

4. Sekretārs nodrošina, ka procesuālo dokumentu, ieskaitot to pielikumus, apjoms nepārsniedz to, kas ir atbilstošs pareizas tiesvedības norisei, un ka tie tiek iesniegti atbilstoši attiecīgiem Praktiskajos norādījumos lietas dalībniekiem paredzētajiem noteikumiem.

5. Izņemot Reglamentā skaidri paredzētus gadījumus, sekretārs atsakās pieņemt lietas dalībnieku procesuālos rakstus vai procesuālos dokumentus, kas ir sagatavoti valodā, kura nav tiesvedības valoda. Tomēr pietiekami pamatotos gadījumos sekretārs var pieņemt pielikumus, kas ir sagatavoti valodā, kura nav tiesvedības valoda. Šaubu gadījumā vai tad, ja lietas dalībnieki izsaka protestu, sekretārs attiecīgo dokumentu iesniedz priekšsēdētājam, lai viņš izlemtu, vai dokuments ir jāpieņem.

6. Ja trešās personas, kas nav dalībvalsts, pieteikums par iestāšanos lietā nav sagatavots tiesvedības valodā, sekretārs lūdz novērst šo trūkumu pirms tā paziņošanas lietas dalībniekiem. Ja šāda tiesvedības valodā sagatavota pieteikuma versija ir iesniegta termiņā, ko šajā sakarā iepriekš noteicis sekretārs, dienu, kad ir iesniegta pirmā versija, kura nav bijusi tiesvedības valodā, tomēr uzskata par dienu, kurā dokuments ticis iesniegts.

7. Ja trūkumi netiek novērsti vai ja attiecīgais lietas dalībnieks izsaka protestu, sekretārs attiecīgo dokumentu iesniedz priekšsēdētājam, lai viņš izlemtu, vai dokuments ir jāpieņem.

9. pants

Prasības pieteikuma iesniegšana

1. Ja sekretārs konstatē, ka pieteikums par lietas ierosināšanu neatbilst Reglamenta 35. panta 1. punktam, viņš atliek prasības pieteikuma izsniegšanu, lai Civildienesta tiesa varētu lemt par prasības pieņemamību.

2. Saistībā ar Reglamenta 35. panta 5. punktā paredzētā dokumenta iesniegšanu, kas apliecina, ka advokāts, kurš pārstāv lietas dalībnieku vai palīdz tā pārstāvim, ir tiesīgs praktizēt dalībvalsts tiesā vai tiesā valstī, kas ir Eiropas Ekonomikas zonas līguma līgumslēdzēja puse, var atsaukties uz Civildienesta tiesas kancelejā iepriekš iesniegtu dokumentu. Katrā ziņā dokuments, uz kuru var atsaukties, nedrīkst būt sagatavots agrāk kā piecus gadus pirms prasības pieteikuma iesniegšanas dienas.

10. pants

Izsniegšana

1. Sekretārs nodrošina, ka Tiesas Statūtos, kā arī Reglamentā paredzētā izsniegšana, paziņošana un nosūtīšana tiek veikta atbilstoši tā 99. pantam.

2. Reglamenta 102.–108. pantā minētajās pagaidu noregulējuma tiesvedībās procesuālos dokumentus sekretārs var nosūtīt, izmantojot visus atbilstīgos līdzekļus, ko prasa steidzamība, it īpaši faksu; jebkurā gadījumā sekretārs nodrošina, ka pēc faksa sūtījuma tiek veikts sūtījums Reglamenta 99. pantā paredzētajos veidos.

11. pants

Termiņu noteikšana un pagarināšana

1. Reglamentā paredzētos termiņus sekretārs nosaka un attiecīgā gadījumā pagarina saskaņā ar pilnvarām, ko viņam piešķīris priekšsēdētājs.

2. Dokumentus, kas saņemti kancelejā pēc to iesniegšanai noteiktā termiņa beigām, var pieņemt tikai ar priekšsēdētāja atļauju.

3. Reglamentā paredzētos termiņus nevar pagarināt, izņemot gadījumu, kad pastāv īpaši apstākļi. Jebkurš lūgums pagarināt termiņu ir pienācīgi jāpamato un pietiekami savlaicīgi jānosūta sekretāram, ņemot vērā sākotnēji noteiktā termiņa beigu dienu. Termiņu nevar pagarināt vairāk kā vienu reizi, izņemot ārkārtas apstākļus.

12. pants

Tiesas sēdes un protokoli

1. Pirms katras atklātās tiesas sēdes sekretārs sagatavo sēdes darba kārtību tiesvedības valodā, kurā norāda tiesas sēdes datumu, laiku un vietu, iztiesāšanas sastāvu, izskatāmās lietas un lietas dalībnieku vārdus/nosaukumus.

2. Sēdes darba kārtību izvieto pie ieejas tiesas sēdes zālē.

3. Sekretārs attiecīgi katras lietas tiesvedības valodā sagatavo katras tiesas sēdes protokolu, kurā ir norādīta lieta, tiesas sēdes datums, laiks un vieta, kā arī, iespējams, tas, vai tiesas sēde ir atklāta vai slēgta, kurā ir norādīti klātesošo tiesnešu un tiesas sekretāra uzvārdi, klātesošo lietas dalībnieku pārstāvju uzvārdi un statuss, attiecīgā gadījumā prasītāju, nopratināto liecinieku vai ekspertu uzvārdi, vārdi, statuss un adreses un kurā ir norādīti tiesas sēdē iesniegtie pierādījumi vai dokumenti un vajadzības gadījumā – tiesas sēdē izdarītie paziņojumi, kā arī Civildienesta tiesas vai priekšsēdētāja sēdē pasludinātie lēmumi. Protokolu nosūta lietas dalībniekiem.

13. pants

Liecinieki un eksperti

1. Sekretārs veic pasākumus, kas vajadzīgi, lai izpildītu rīkojumus par ekspertīzes noteikšanu vai liecinieku nopratināšanu.

2. Liecinieki sekretāram iesniedz apliecinošus dokumentus par viņu izdevumiem un negūto peļņu un eksperti – rēķinu par viņu pakalpojumiem un izdevumiem.

3. Sekretārs saskaņā ar Reglamentu liek no Civildienesta tiesas kases izmaksāt lieciniekiem un ekspertiem attiecīgās summas. Ja šīs summas tiek apstrīdētas, sekretārs jautājumu nodod izlemšanai priekšsēdētājam.

4. Sekretārs nodrošina, ka tie ekspertu vai liecinieku nopratināšanas izdevumi attiecīgā lietā, ko avansā samaksājusi Civildienesta tiesa, tiek pieprasīti no lietas dalībniekiem, kam piespriests atlīdzināt tiesāšanās izdevumus. Vajadzības gadījumā piemēro šo norādījumu 15. panta 2. punkta noteikumus.

14. pants

Spriedumu un rīkojumu oriģināli

1. Civildienesta tiesas spriedumu un rīkojumu oriģinālus glabā hronoloģiskā secībā kancelejas arhīvos. Lietas materiālos iekļauj apliecinātu kopiju.

2. Pēc lietas dalībnieku lūguma sekretārs tiem izsniedz sprieduma vai rīkojuma oriģināla apliecinātas papildu kopijas.

3. Pirmās instances tiesas spriedumus vai rīkojumus, kas pieņemti apelācijas tiesvedībā, vai Tiesas spriedumus un rīkojumus, kurus tā pieņēmusi, veicot atkārtotu pārbaudi, norāda uz attiecīgā sprieduma vai rīkojuma malas; tā apliecinātu kopiju pievieno ierakstam par pārsūdzēto spriedumu vai rīkojumu.

15. pants

Summu atgūšana

1. Ja Civildienesta tiesas kasē ir jāatgūst bezmaksas juridiskās palīdzības veidā izmaksātās summas vai lieciniekiem vai ekspertiem avansā samaksātās summas, sekretārs, nosūtot ierakstītu vēstuli, šīs summas pieprasa samaksāt lietas dalībniekam, kam minētās summas jāmaksā saskaņā ar lēmumu par tiesvedības izbeigšanu.

2. Ja pieprasītās summas sekretāra noteiktā termiņā netiek samaksātas, viņš var lūgt Civildienesta tiesu izdot izpildāmu rīkojumu, kurā viņš vajadzības gadījumā var prasīt tā piespiedu izpildi.

16. pants

Kancelejas nodevas

1. Ja lietas dalībniekam pēc tā lūguma izsniedz procesuāla dokumenta kopiju vai izrakstu no lietas materiāliem vai no reģistra papīra formātā, sekretārs iekasē kancelejas nodevu, kas atbilst EUR 3,50 par apstiprinātas kopijas lappusi un EUR 2,50 par neapliecinātas kopijas lappusi.

2. Ja sekretārs pēc lietas dalībnieka lūguma organizē procesuāla dokumenta vai izraksta no lietas materiāliem tulkojumu, tad iekasē kancelejas nodevu EUR 1,25 apmērā par rindu.

3. Šajā pantā minētos tarifus, sākot no 2008. gada 1. janvāra, palielina par desmit procentiem katru reizi, kad Luksemburgas Lielhercogistes valdības publicētais svērtais dzīves dārdzības indekss ir palielinājies par desmit procentiem.

17. pants

Dokumentu publikācija un ievietošana internetā

1. Civildienesta tiesas publikācijas un ar to saistīto dokumentu ievietošanu internetā nodrošina sekretārs.

2. Tiesas sekretārs nodod publicēšanai Eiropas Savienības Oficiālajā Vēstnesī Reglamentā un šajos norādījumos paredzētos lēmumus, kā arī paziņojumus par iesniegtajām prasībām un par galīgajiem nolēmumiem.

3. Tiesas sekretārs nodrošina, ka Civildienesta tiesas judikatūra ir pieejama sabiedrībai saskaņā ar Civildienesta tiesas pieņemtajiem noteikumiem.

18. pants

Padomi advokātiem un pārstāvjiem

1. Sekretārs nosūta lietas dalībnieku pārstāvjiem Praktiskos norādījumus lietas dalībniekiem, kā arī šos norādījumus sekretāram.

2. Pēc pārstāvju lūguma sekretārs tiem sniedz informāciju par praksi, ko ievēro saskaņā ar Reglamentu, Praktiskajiem norādījumiem lietas dalībniekiem un šiem norādījumiem sekretāram, lai nodrošinātu efektīvu procesa norisi.

19. pants

Atkāpes no šiem norādījumiem

Ja to prasa īpaši lietas apstākļi un ja tas ir vajadzīgs pareizas tiesvedības nodrošināšanai, Civildienesta tiesa vai priekšsēdētājs var atkāpties no šiem norādījumiem.

20. pants

Šo norādījumu stāšanās spēkā

1. Šos norādījumus sekretāram, kas ir autentiski Pirmās instances tiesas Reglamenta 36. panta 2. punktā minētajās valodās, kas Civildienesta tiesai ir jāievēro saskaņā ar tās Reglamenta 29. pantu, publicē Eiropas Savienības Oficiālajā Vēstnesī.

2. Tie stājas spēkā dienā, kad stājas spēkā Reglaments.